**Répcelak Város Önkormányzata Képviselő-testületének 21/2017.(IX.29.) önkormányzati rendelete**

**a településfejlesztéssel, településrendezéssel  és településkép-érvényesítéssel összefüggő partnerségi egyeztetés helyi szabályairól**

Répcelak Város Önkormányzatának Képviselő-testülete a településkép védelméről szóló 2016. évi LXXIV. törvény 12. § (4) bekezdésében kapott felhatalmazás alapján, az Alaptörvény 32. cikk (1) bekezdés a) pontjában, a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 1. pontjában, és a településkép védelméről szóló 2016. évi LXXIV. törvény 2. § (2) bekezdésében meghatározott feladatkörében eljárva, a következőket rendeli el:

**1. Általános rendelkezések**

**1. §**

Répcelak város településfejlesztési koncepciójának (a továbbiakban: koncepció), integrált településfejlesztési stratégiájának (a továbbiakban: stratégia), településrendezési eszközeinek, településképi arculati kézikönyvének (a továbbiakban: kézikönyv), és településképi rendeletének vagy azok módosításának a lakossággal, érdekképviseleti, civil és gazdálkodó szervezetekkel, vallási közösségekkel, továbbá a tervezetek iránt érdeklődést mutató más személyekkel és szervezetekkel (a továbbiakban együtt: partnerek) történő véleményeztetése a településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről szóló kormányrendelet (a továbbiakban: Korm. rendelet) és jelen rendeletben meghatározott szabályok szerint történik.

**2. §**

(1) A Korm. rendelet szerinti partnerségi egyeztetésben részt vevő partnerek

1. Répcelak város közigazgatási területén ingatlannal rendelkezni jogosult természetes vagy jogi személy, vagy jogi személyiséggel nem rendelkező szervezet,
2. Répcelak Város közigazgatási területén székhellyel vagy telephellyel rendelkező gazdálkodó szervezet,
3. Répcelak városban székhellyel rendelkező civil szervezetek,
4. valamennyi Répcelak városban működő elismert egyház,
5. a környezet védelmének általános szabályairól szóló 1995. évi LIII. törvény 98. § (2) bekezdés c) pontja alapján a településrendezési eszközök véleményezési eljárásába - a partnerségi egyeztetés megkezdése előtt legalább 30 napnál korábban - a polgármesternél írásban bejelentkező egyéb szervezet.

(2) Az (1) bekezdésben meghatározottakon kívül a partnerségi egyeztetésben partnerként vehet részt a tervezetek iránt érdeklődést mutató más személy és szervezet.

**2. A partnerek tájékoztatásának módja és eszközei**

**3. §**

A **koncepció és a stratégia készítése** vagy módosítása esetén a partnerek tájékoztatása – a Korm. rendelet szerinti előzetes és munkaközi tájékoztató keretében - a www. repcelak.hu honlapon közzétett hirdetmény útján és közterületen elhelyezett önkormányzati hirdetőfelületen történik.

A partnerek szóbeli tájékoztatására lakossági fórum keretében kerül sor a 7. § szerint.

**4. §**

A **kézikönyv** **és a** **településképi rendelet készítése vagy módosítása** esetén a partnerek tájékoztatása – a Korm. rendelet szerinti előzetes és munkaközi tájékoztató keretében - a www. repcelak.hu honlapon közzétett hirdetmény útján és közterületen elhelyezett önkormányzati hirdetőfelületen történik.

A partnerek szóbeli tájékoztatására lakossági fórum keretében kerül sor a 7. § szerint.

**5. §**

(1) A **településrendezési eszközök teljes eljárásban** történő készítése vagy módosítása esetén a partnerek tájékoztatása – a Korm. rendelet szerinti előzetes és munkaközi tájékoztató keretében –

a) közterületen elhelyezett önkormányzati hirdetőfelületen,

b) a www. repcelak.hu honlapon közzétett hirdetmény útján, és

c) lakossági fórum keretén belül szóban

történik.

(2) A **településrendezési eszközök egyszerűsített eljárásban** történő módosítása esetén a partnerek tájékoztatása az elkészült tervezetről – a Korm. rendelet szerinti munkaközi tájékoztató keretében –

a) közterületen elhelyezett önkormányzati hirdetőfelületen,

b) a www.repcelak.hu honlapon közzétett hirdetmény útján, és

c) lakossági fórum keretén belül szóban

történik.

(3) A **településrendezési eszközök tárgyalásos eljárásban** történő készítése vagy módosítása esetén – a (4) bekezdés szerinti eset kivételével, - a partnerek tájékoztatása az elkészült tervezetről, - a Korm. rendelet szerinti munkaközi tájékoztató keretében –

a) közterületen elhelyezett önkormányzati hirdetőfelületen,

b) a www. repcelak.hu honlapon közzétett hirdetmény útján, és

c) lakossági fórum keretén belül szóban

történik.

(4) A **településrendezési eszközök készítésének vagy módosításának tárgyalásos eljárása során**, **a Kormány által rendeletben kihirdetett veszélyhelyzet esetén**, az érintett településen a veszélyhelyzet következményeinek a felszámolása vagy a további, közvetlenül fenyegető veszélyhelyzet megelőzése miatt indokolt, a partnerek tájékoztatása az elkészült tervezetről – a Korm. rendelet szerinti munkaközi tájékoztató keretében - a www.repcelak.hu honlapon közzétett hirdetmény útján történik.

(5) A **településrendezési eszközök állami főépítészi eljárásban** történő módosítása esetén a partnerek tájékoztatása az elkészült tervezetről – a Korm. rendelet szerinti munkaközi tájékoztató keretében – a www. repcelak.hu honlapon közzétett hirdetmény útján és közterületen elhelyezett önkormányzati hirdetőfelületen történik.

**6. §**

(1) **A hirdetménynek – előzetes tájékoztató esetén** - **tartalmaznia kell**:

a) az érintett államigazgatási szervek számára tájékoztatásra bocsátott dokumentumot,

b) a partnerek észrevételeinek benyújtására nyitva álló határidőt,

c) a postacímet vagy elektronikus levélcímet, ahova az észrevétel megküldhető, és

d) a személyes adatok kezelésével összefüggő tájékoztatást.

(2) **A hirdetménynek – munkaközi tájékoztató esetén - tartalmaznia kell**:

a) az érintett államigazgatási szervek számára tájékoztatásra bocsátott dokumentumokat, tárgyalásos és állami főépítészi eljárás esetén, legalább a tervezet összefoglaló leírását és az elkészült jóváhagyandó munkarészeket,

b) a partnerek észrevételeinek benyújtására nyitva álló határidőt,

c) a postacímet vagy elektronikus levélcímet, ahova az észrevétel megküldhető, és

d) a személyes adatok kezelésével összefüggő tájékoztatást.

**7. §**

(1) A lakossági fórum megtartására közmeghallgatás keretében kerül sor. A lakossági fórum helyét és időpontját a polgármester határozza meg, amelyről hirdetmény jelenik meg.

(2) A lakossági fórum nyilvános. A jelenléti ív tartalmazza a lakossági fórum megtartásának helyét, időpontját. A jelenlévő a jelenléti ív aláírásával önmagára nézve kötelezőnek ismeri el és elfogadja a lakossági fórum levezetésére vonatkozó szabályokat.

(3) A lakossági fórumon szóban vagy írásban - elsődlegesen az 1. melléklet szerinti Adatlap (a továbbiakban: adatlap) mezőinek kitöltésével - lehet véleményt nyilvánítani. A szóban elhangzott vélemény a jegyzőkönyvben rögzítésre kerül. Az írásban megfogalmazott véleményt a lakossági fórumon annak berekesztéséig lehet a kijelölt helyen leadni. A lakossági fórumot követő 8 napon belül pedig személyesen a Répcelaki Közös Önkormányzati Hivatalban (a továbbiakban: Hivatal), valamint postai vagy elektronikus úton az Önkormányzat címére küldve.

(4) A lakossági fórumon elhangzottak lényege kerül a jegyzőkönyvben rögzítésre. A jegyzőkönyv melléklete a jelenléti ív és az írásban leadott vélemények.

(5) A polgármester a fórum vezetése során jogosult

1. szünetet elrendelni,
2. a vitát lezárni, valamint
3. a fórumot félbeszakítani, elnapolni vagy bezárni.

(6) A napirendi témához kapcsolódóan a megjelentek kézfeltartással jelezhetik hozzászólási szándékukat. A felszólalások sorrendjét a polgármester határozza meg.

(7) A kérdések és hozzászólások időtartama napirendi pontonként és egyénenként együttesen maximum 3 perc. A felszólalások időtartamát a jegyző méri.

(8) Az időkorlátozás alól a polgármester felmentést adhat.

(9) A magatartási szabályok betartatásáról és a rend fenntartásáról a polgármester gondoskodik. Ennek során joga van különösen:

1. a 3 perc időtartam túllépése esetén a felszólalótól a szót megvonni,
2. a közösségi viselkedés alapvető szabályait megsértő felszólalótól - különösen tiszteletlen, trágár kifejezések alkalmazása esetén - a figyelmeztetést követően a szót megvonni,
3. a tárgyhoz nem kapcsolódó felszólalás esetén a figyelmezetést követően a szót megvonni,
4. a rendbontó személyt rendre utasítani, valamint
5. a figyelmeztetés után a rendbontót a teremből kivezettetni.

**3. A javaslatok, vélemények dokumentálásának és nyilvántartásának módja**

**8. §**

A partnerségi egyeztetés során a partner írásban adatkezelési hozzájárulás megadásával postai úton, elektronikusan megküldve vagy személyesen leadva elsődlegesen az 1. melléklet szerinti Adatlapon (a továbbiakban: adatlap) teheti meg javaslatait és véleményét. Az adatlap és az adatkezelési nyilatkozat az önkormányzat hivatalos oldaláról letölthető, és a Hivatalban, az Önkormányzat székhelyén és a lakossági fórum helyszínén papír alapon is átvehető.

**9. §**

(1) A véleményezési határidő a hirdetmény honlapon történő megjelenése napjával kezdődik és a megjelentést követő 8 napon belül jár le.

(2) A partner postai úton és elektronikusan a véleményezési határidő végéig beérkezőleg nyilváníthat véleményt. A véleményezési határidő lejártát követően érkezett vélemény az eljárás során nem kerül figyelembevételre.

(3) A beérkezett javaslatok és vélemények tisztázása érdekében a polgármester a véleményező partnerrel meghívásos egyeztető tárgyalás keretében további egyeztetést kezdeményezhet, amelyről jegyzőkönyvet kell készíteni.

(4) A szakmai javaslatok alapján a főépítész a vélemények, javaslatok elfogadására, el nem fogadás esetén indokolására vonatkozó döntés-tervezetet készít.

**10. §**

(1) A beérkezett véleményeket, javaslatokat a főépítész a tárgy és az eljárási szakasz rögzítésével, a beérkezés sorrendjében nyilvántartja.

(2) Az (1) bekezdés szerinti nyilvántartás az alábbiakat tartalmazza:

a) a véleményező, javaslattevő

aa) személyes adatai kezeléséhez történő hozzájárulása esetén nevét, továbbá lakhelyét, székhelyét, vagy telephelyét, vagy

ab) személyes adatai kezeléséhez történő hozzájárulása hiányában a személyi, vagy szervezeti véleményező partneri körbe tartozására történő utalást,

b) a vélemény beérkezésének időpontját,

c) a vélemény, javaslat rövid tartalmát, és

d) a véleményezési szakasz lezáró, vagy a véleményt, javaslatot elfogadó, vagy elutasító képviselő-testületi határozat számát, illetve a polgármester döntését.

**4. Nyilvánosságot biztosító rendelkezések**

**11. §**

(1) Az elfogadott koncepció, stratégia, kézikönyv, településképi rendelet és településrendezési eszköz elfogadást követő 15 napon belüli közzétételéről a Hivatal gondoskodik a [www.repcelak.hu](http://www.repcelak.hu) honlapon.

**5. Záró rendelkezések**

**12. §**

​

(1) A rendelet a kihirdetést követő napon lép hatályba.

(2) A rendelet rendelkezéseit a folyamatban lévő eljárások még meg nem kezdett eljárási cselekményeinél is alkalmazni kell.

(3) Hatályát veszti Répcelak Város Önkormányzata Képviselő-testületének a partnerségi egyeztetés szabályairól szóló 16/2017.(VI.30.) önkormányzati rendelete.

Répcelak, 2017. szeptember 28.

Szabó József dr. Kiss Julianna

polgármester jegyző

A rendelet kihirdetve:

Répcelak, 2017. szeptember 29.

dr. Kiss Julianna sk.

jegyző

1. melléklet a 21/2017. (IX.29.) önkormányzati rendelethez

**ADATLAP**

Alulírott

Név/Megnevezés:

Képviseletre jogosult személy:

Lakcím/Székhely:\*

E-mail cím:\*

Telefonszám:\*

a … Önkormányzata által készített

tárgyú dokumentum partnerségi egyeztetési eljárásának jelen

előzetes tájékoztatási szakaszában vagy véleményezési szakaszában

a településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről szóló 314/2012. (XI. 8.) Korm. rendeletben foglaltak szerint az alábbi észrevétellel, javaslattal (véleménnyel) kívánok élni\*\*:

Az eljárás további szakaszaiban: részt kívánok venni nem kívánok részt venni.

…………………., 20…… ……hó ……nap

……………………………

aláírás

A jelen adatlap kitöltésével és aláírásával előzetes, önkéntes, határozott és tájékozott beleegyezésemet adom személyes adataimnak a partnerségi egyezetési eljárásban történő kezeléséhez. Egyúttal elismerem, hogy a külön lapon kapott adatkezelési tájékoztatást megismertem, és azt magamra nézve kötelezőnek ismerem el.

…………………., 20…… ……hó ……nap

……………………………

aláírás

\*Elegendő valamelyik elérhetőség megadása.

\*\* Szükség esetén pótlap csatolható!

A kitöltött, aláírt adatlapot az alábbi címek valamelyikére kell eljuttatni:

Postacím: Répcelaki Közös Önkormányzati Hivatal 9653 Répcelak, Bartók Béla u. 38.

E-mail cím: onkormanyzat@repcenet.hu